Ako vás zmenilo tých takmer päť rokov v politike?

Manželka skonštatovala, že som sa začal menej usmievať. Ja som bol vždy človek plný optimizmu, energie a chuti. No po tom všetkom, čo som zažil a videl, ako nám zlyháva vládna moc a inštitúcie, sa už naozaj menej usmievam.

Ale začal som aj viac veriť a stal som sa väčším bojovníkom. Vidím, že v našej krajine je silné a zdravé jadro, ktoré potrebuje dostať šancu, a vieme Slovensko posunúť dopredu.

Čo sa v rozhovore s prezidentom Andrejom Kiskom dočítate: prečo už neplatí výrok, že nebude zakladať stranu

čo je pravdy na tom, že sa po vražde J. Kuciaka nechcel vrátiť z lyžovačky

ako sa vyvíjal jeho vzťah s Robertom Ficom

čo si prezident pomyslel, keď mu Fico povedal, že nikam neodchádza

či si nemyslí, že Most zavádzal verejnosť s predčasnými voľbami

či sa po politickej kríze necíti byť podvedený

čo vie o kauze únosu Vietnamca a čo od neho Fico direktívne žiadal

či je pravda, že Fico chcel odísť z politiky a ísť na ústavný súd

či bola jeho prezidentská kampaň naozaj predražená

Vašu manželku ste spomínali aj v prejave, v ktorom ste tento týždeň oznámili, že už nebudete kandidovať za prezidenta republiky. Je rodina skutočne hlavným dôvodom, pre ktorý ste sa takto rozhodli?

Tých dôvodov bolo viac. Keď som pred vyše štrnástimi rokmi predal podiely vo firmách, tak som sa rozhodol, že chcem pomáhať ľuďom v našej krajine. Po tom, ako som pôsobil v Dobrom anjelovi, som sa rozhodol kandidovať za prezidenta.

Nikdy som sa tým netajil, a poviem to úprimne aj teraz, že smutnejšou časťou mojej práce bol môj rodinný život. Ak máte malé deti, ktoré sú v Poprade, tak to nie je príjemné. Veľa som preto uvažoval, čo ďalej.

Potom som si uvedomil, že som sa ako prezident zapojil do takých súbojov, ktoré určitá časť verejnosti vnímala ako politické. Som presvedčený o tom, že som v kritických okamihoch rozhodol správne, ale rozumiem – nemalá časť verejnosti ma začala vnímať kriticky s negatívnou emóciou.

Spoločnosť sa začala viac polarizovať v názore na moje pôsobenie. Preto som si povedal, že je správne, aby mal šancu stať sa prezidentom niekto, kto nebude niesť ťarchu týchto súbojov.

Jedným dychom ale treba povedať aj to, že najmä po vražde Jána Kuciaka a Martiny Kušnírovej som nadobudol presvedčenie, že nesmiem sklamať dôveru ľudí, že mám veľkú zodpovednosť, aby som pomohol zmeniť štýl vládnutia na Slovensku.

Už vo svojom vyhlásení ste naznačili, že z politiky nechcete úplne vycúvať. Čo vlastne plánujete urobiť?

Trochu ma nechajte premýšľať, toto rozhodnutie je relatívne čerstvé. Veľa sa toho udialo, veľa som zažil, videl som zlyhávania aj strašnú aroganciu vládnej moci v reakcii na vraždu mladých ľudí.

Máme novú vládu, ktorá zatiaľ veľa zmien k lepšiemu neurobila. Po tom všetkom, čo sa udialo, som si uvedomil, že je tu príliš veľa schopných a dobrých ľudí a mal by som uvažovať, ako ich spájať.

Keď som mal po vražde diskusie so študentmi, často sa ma pýtali, či budem kandidovať. Povedal som im jedno: ešte vám nepoviem, čo spravím, ale sľubujem vám, že spravím všetko, čo je v mojich silách, aby nová vláda bola dobrá a slušná.

Aby sme v tom mali jasno, hovoríte o vláde po najbližších parlamentných voľbách?

Áno.

Minulý rok v apríli ste celkom jednoznačne verejnosti oznámili, že nebudete zakladať politickú stranu a nebudete kandidovať do národnej rady. Platí tento výrok aj teraz?

Pomôžem si jedným citátom: iba hlupák nemení názory, pokiaľ sa menia okolnosti. Vražda vášho kolegu a jeho snúbenice zmenila moje pôvodné zámery. Ale o tom, čo spravím, potrebujem zodpovedne premýšľať a plánovať. Musím sa rozprávať s ľuďmi a to je teraz úloha najbližších mesiacov.

6 fotiek v galérii Zdroj: David Ištok/Aktuality.sk

Takže nemôžete vylúčiť, že založíte vlastnú politickú stranu.

Nebudem hovoriť, čo budem a nebudem robiť, dajte mi čas.

Vo svojom vyhlásení ste tiež oznámili, že chcete pomôcť spojiť tých, ktorí sú schopní slušne a zodpovedne vládnuť. Kto sú tí ľudia?

Všetky informácie dostanete, keď sa s tými ľuďmi dorozprávam a budem vedieť, ako to bude celé vyzerať.

Povedali ste, že viac prezradíte po komunálnych voľbách. Prečo práve po nich?

Pretože dovtedy by som mohol mať dostatok časového priestoru na to, aby som mal predstavu o tom, s kým a ako chcem svoju víziu zrealizovať.

Myslíte si, že by ste v budúcnosti vedeli skĺbiť prácu politika s rodinou?

Povedal som, že sa budem rozprávať s ľuďmi a rozprávam sa aj s manželkou.

Vráťme sa do februára tohto roku. Keď sa na verejnosť dostala správa o vražde nášho kolegu Jána Kuciaka a Martiny Kušnírovej, vy ste boli na lyžovačke v zahraničí. Robert Fico opakuje, že kým on už na druhý deň núkal milión eur za pomoc pri dolapení vraha, vy ste sa neunúvali ani len prísť na Slovensko. Nebola to chyba?

Bol som asi štyri hodiny od Bratislavy v Rakúsku s rodinou a deťmi na dlho plánovanej lyžovačke. Hneď od začiatku som mal hodinové telefonáty, riešil som, čo sa deje a ako reaguje vláda. Čakal som, ako sa situácia vyvinie.

Neustále však narastalo moje sklamanie z reakcie vládnej moci. Vtedy som povedal rodine: balíme a ideme domov. Do toho času som skutočne očakával, že urobia kroky, ktoré však nenastali.

Ako sa na celú tú vypätú situáciu pozeráte s odstupom času?

Stalo sa niečo neočakávané. Nikto z nás nečakal, že takto chladnokrvne, brutálne zavraždia novinára kvôli jeho práci a zavraždia aj jeho priateľku. To bol šok.

Keď začali vychádzať informácie o tom, ako bývalí spolupracovníci talianskej mafie pôsobia na úrade vlády a patria medzi najbližších ľudí premiéra, bolo jasné, že čelíme obrovskej politickej kríze a totálnej strate dôvery v štát.

Určite ste si všimli, že som nikdy nebol optimistom, keď bola reč o ministerstve vnútra. Ale teraz sa naplno ukázalo, v akom marazme a mafiánskom štáte žijeme. Veľmi nemilo ma prekvapila arogancia a pohŕdanie úžasnými mladými ľuďmi, ktorí na námestiach organizovali protesty, útoky na nich, na médiá.

Hovorí sa, že charakter ľudí sa prejavuje práve v krízových chvíľach. A vtedy sa obnažili charaktery niektorých našich politikov. Bol som z toho...

Prepáčte, pán prezident, môžete byť konkrétny? Ako sa ukázal Robert Fico?

Keď útočil na tých mladých ľudí (organizátorov protestov, pozn. red.), že sú organizovaní zo zahraničia, keď vytiahol dlažobné kocky, to bolo čosi neslýchané. Aj fotka s miliónom eur na stole na mňa pôsobila ako zo zlého sna.

Neskôr som s hrôzou zistil, keď som požiadal informačné služby o všetky materiály, že minister vnútra a prezident policajného zboru mali kvantum informácií o činnosti mafie na východe Slovenska.

Ak by sa ukázalo, že za smrťou týchto mladých ľudí stojí talianska mafia, tak ak by konali, ak by mafiu dávno rozprášili, dnes by Ján Kuciak a jeho snúbenica žili.

Prečo to podľa vás neurobili?

To sa musíte opýtať ich, nie mňa. K tomu skutočne treba zopakovať, že bývalí spolupracovníci talianskej mafie pracovali na úrade vlády. Naozaj musíme čakať na to, aby sa systém rozhýbal, až keď nám niekoho zavraždia? Čo sme to za štát?

S ľuďmi, ktorých dnes kritizujete, ste v kontakte odkedy ste nastúpili do prezidentského úradu...

...áno, a vy veľmi dobre viete, že som niekoľko rokov žiadal dnes už bývalého ministra vnútra Kaliňáka, aby odstúpil. Niekoľkokrát som povedal, že je to človek, ktorý nemá čo robiť na takomto poste. Táto kríza to naplno potvrdila.

6 fotiek v galérii Zdroj: David Ištok/Aktuality.sk

Za tie vyše štyri roky v Prezidentskom paláci sa výrazne vyvíjal aj váš vzťah s Robertom Ficom. V čase predvolebnej prezidentskej kampane po vás tvrdo išiel. Neskôr to vyzeralo tak, že vojnovú sekeru zakopal. Ak na vás útočil, tak len cez vašich poradcov. Nepísané prímerie ukončila kauza vládneho špeciálu a vašich letov do Popradu za rodinou, až to vyústilo do obvinení zo sprisahania so Sorosom. Aký vlastne máte s Robertom Ficom vzťah? Tykáte si?

Tykám si skoro so všetkými členmi vlády. Vždy sa mi lepšie riešia problémové situácie, keď si s niekým tykáte, ako keď si vykáte. Predovšetkým, keď sú krízové situácie. Vždy som sa snažil o konštruktívnu spoluprácu.

Na druhej strane viem, že mu bolo nepríjemné, keď som otváral témy ako zlyhávajúce ministerstvo práce v kauze Čistý deň. Keď som jasne pomenoval, že Slovensko nie je sociálny štát, pretože zlyháva v starostlivosti o tých najzraniteľnejších. Keď som povedal, že jeho „líbling“ Robert Kaliňák by nemal byť ministrom vnútra.

To v ňom vyvolalo reakciu, že bude na mňa osobne útočiť a tento typ boja, emócií je už pre neho typický. Dnes je to práve on, lebo pokračuje v smršti nenávisti, obviňovania a urážok, čo bráni posunúť našu spoločnosť k lepšiemu.

Takže to súperenie medzi vami nie je len politické divadlo?

Nie, nie je.

Kedy ste spolu naposledy hovorili?

S poslancom Ficom som sa nevidel, odkedy mi oznámil, že nikam neodchádza.

V pamäti nám všetkým v tomto kontexte utkvel obraz Roberta Fica s úškrnom na tvári tesne po tom, ako podal do vašich rúk demisiu. Čo ste si pomysleli?

Ľudsky mi ho bolo tak trochu ľúto. Človek by si mal uvedomiť, že je čas odísť a mal som pocit, že on si to neuvedomoval. On videl len ulicu, médiá, prezidenta, ktorí ho vyhnali z úradu. Zrejme bol veľmi urazený.

Mal by už predseda Smeru z politiky odísť?

Myslím si, že na to, že bol trikrát premiérom, sa správa hanebne, ale to už je na voličoch, aby rozhodli.

Rozprávali ste sa s Robertom Ficom niekedy o tom, že by odišiel pôsobiť na ústavný súd ako sudca?

Áno, padol takýto návrh, že by bývalý premiér zvažoval odchod z politiky, zo strany Smer, a že by odišiel na ústavný súd do Košíc.

Oslovil vás priamo Robert Fico, keď bol ešte premiérom?

Túto tému nastolil pán Fico.

Aká bola vaša reakcia?

Vedel som si predstaviť diskusiu o tejto téme. Ale dnes je to už iba fikcia a je zbytočné o tom hovoriť…

O Robertovi Ficovi sa vyjadrujete výrazne negatívne. Tvrdíte, že je brzdou v napredovaní krajiny. Je toto profil budúceho ústavného sudcu?

Ako som povedal, dnes to už nie je téma.

Spomínali ste, že sa v čase krízy obnažili charaktery mnohých politikov. Celé Slovensko v marci s napätím očakávalo, čo povie Most po zasadnutí republikovej rady. Napokon Béla Bugár oznámil, že sú za predčasné voľby. Tiež ste to vtedy čítali tak, že Most vlastne žiada predčasné voľby?

V daný moment som tomu aj ja tak rozumel. Keď potom prišli ku mne do paláca predstavitelia koaličných strán a povedali mi, na čom sa dohodli, pochopil som, že je to celé inak.

6 fotiek v galérii Zdroj: David Ištok/Aktuality.sk

Nezdá sa vám teda, že Most zavádzal ľudí? Väčšina ľudí po ich republikovej rade asi naozaj očakávala predčasné voľby.

Skôr si myslím, že nie. Politika je vždy o dohodách a hľadaní riešení. A len vďaka zásadnému postoju Mostu-Híd Robert Fico nie je premiérom.

Prekvapilo vás, keď Robert Fico povedal, že sa vzdá funkcie premiéra?

Nevedel som, čo sa stane, ale zo zásadného postoja Mostu-Híd mi bolo jasné, že sa to pri ministrovi vnútra neskončí.

Pri kritike bývalej Ficovej vlády ste spomínali kauzu Čistý deň. Vo vláde Petra Pellegriniho, ktorú ste vymenovali, stále sedí minister práce Ján Richter, ktorého ste dávno predtým aj v súvislosti s touto kauzou kritizovali.

Keď som sa rozprával s Petrom Pellegrinim o tom, kto by mal byť v novej vláde, povedal som niekoľko mien, o ktorých som bol presvedčený, že by tam byť nemali. Bol medzi nimi aj minister Richter.

Sme však parlamentná demokracia a prezident má rešpektovať svoje právomoci. Už pri ministrovi vnútra som bol na hrane ústavnosti. Minister Richter nebol jediným, voči ktorému som mal výhrady.

Ktorí boli tí ďalší?

K tomu sa nevyjadrím.

Časť verejnosti vám vyčítala, že ste príliš rýchlo ustúpili a prijali podmienky, ktoré nastolil Smer.

Zopakujem to, Slovensko je parlamentná demokracia. Viedol som rokovania s predstaviteľmi všetkých strán okrem fašistov. Každého som sa pýtal, ako to vidí. Nikto za mnou neprišiel, ani neboli žiadne signály, že by sa vytvárala nová koalícia, alebo že by existovala dohoda o predčasných voľbách.

Potom za mnou prišli s podpismi väčšina poslancov, ktorí podporovali Pellegriniho vládu. Ústavu si ctím a bolo mojou povinnosťou povedať áno. To bol kľúčový moment, keď bolo jasné, že vládna koalícia sa rozhodla pokračovať s novou vládou.

Ministrom vnútra sa stal Tomáš Drucker, ktorý bol akousi vstupenkou Pellegriniho do kresla premiéra. Dnes už je ministerkou Denisa Saková. Nemáte pocit, že vás tak trochu podviedli?

Poviem to na rovinu. Už pri formovaní novej vlády padalo meno Denisy Sakovej. Povedal som, že zásadne nesúhlasím s tým, aby bola novou ministerkou vnútra.

Keď som ju neskôr po odchode Tomáša Druckera musel vymenovať, povedal som, že jej nominácia bola premrhaná šanca. Vo vzťahu k občanom sa opäť ukázala arogancia a slepota vládnej moci k tomu, čo sa v spoločnosti deje.

Nie je to frustrujúce menovať za ministrov ľudí, ktorých neschvaľujete? Ktorí by vo vláde z objektívnych dôvodov jednoducho nemali byť?

Áno, bol som sklamaný, hoci jednoducho musím rešpektovať ústavu. Ale aj toto bola jedna z vecí, ktoré ma viedli k môjmu vyhláseniu, že spravím všetko, čo je v mojich silách, aby som na Slovensku pomohol zmeniť štýl vládnutia.

Pán prezident, o tom, že nebudete kandidovať za prezidenta, sa hovorí už od jesene minulého roku a termín, kedy ste to mali oznámiť, sa len posúval. Po vražde Jána a Martiny sa objavili špekulácie, že vás táto tragická udalosť môže presvedčiť, aby ste opäť kandidovali...

...naštartovalo ma to k tomu, že som začal uvažovať, ako môžem našej krajine pomôcť inak.

Ale to sa dá podľa všetkého a vašich vyjadrení už len tým, že založíte politickú stranu, hnutie a pôjdete do parlamentných volieb.

Poprosím vás, dajte mi čas.

6 fotiek v galérii Zdroj: David Ištok/Aktuality.sk

Slovensko v posledných dňoch žilo aj kauzou únosu vietnamského občana na palube vládneho špeciálu. Čo o tom viete?

Koncom minulého leta sa začali šíriť neoficiálne informácie, že z Nemecka bol unesený občan Vietnamu, že bol privlečený na Slovensko, že mu bol vybavený falošný pas, a že bol vládnym špeciálom vyvezený z EÚ. Toto sa aj mne dostalo do uší.

Zdalo sa mi však úplne neuveriteľné, že by naše ministerstvo vnútra malo byť zapojené do únosu. Bolo to ako z nepodareného hollywoodského filmu. Minister vnútra bol taký, aký bol, a preto mi bolo jasné, že sa pravdy nedopátram.

Ale dosť ma prekvapilo, keď mi v septembri minulého roku zavolal premiér Fico. Nikdy predtým sa nestalo, aby mi zavolal kvôli veľvyslancovi. Veľmi netradičným, až direktívnym spôsobom ma požiadal, aby som pána Quanga vymenoval za veľvyslanca.

Bavíme sa o Le Hong Quangovi, bývalom poradcovi premiéra Fica, ktorý vedie slovenské veľvyslanectvo vo Vietname?

Áno. Opakujem, nikdy predtým mi kvôli veľvyslancom premiér nevolal. Vždy som to riešil s ministrom zahraničných vecí, taký je tradičný postup. Minister vždy prišiel, predložil návrh, ja som sa s navrhovanými ľuďmi stretol. Vytvoril som si vlastný názor a buď som schválil alebo nie.

Už vtedy boli na Slovensku informácie o tom, že Quang nebol veľmi dôveryhodná osoba. Premiérovi som povedal, že budem postupovať rovnako ako pri iných veľvyslancoch. Pravdaže, nevymenoval som ho.

Potom sa zrazu objavila informácia, že Nemci zistili, že skutočne tu bolo auto, že bolo na Bôriku, že sa tu zdržalo skoro hodinu štyridsaťpäť, prileteli štyria, odleteli zrazu desiati.

Hovorím si: to snáď nie je možné, to hádam nebude pravda, že naše ministerstvo vnútra je zapojené do únosu z Nemecka. Povedal som túto informáciu ministerke Sakovej, pýtal som sa informačných zložiek.

Zatiaľ ma najviac prekvapuje, že existuje závažné podozrenie a my nechávame vyšetrovať Nemcov.

Namiesto toho, aby naše orgány činné v trestnom konaní začali vyšetrovať možné zneužitie právomoci verejného činiteľa. Ja tomu nerozumiem. Verím, že začneme konať a pravda sa ukáže, pretože to na nás vrhá veľmi zlé svetlo v Európe.

Je možné dostať sa na palubu vládneho špeciálu bez kontroly?

Všetci okrem prezidenta idú cez kontrolu a musia predložiť pas.

Tých káuz, ktoré sa objavili po vražde Jána Kuciaka a Martiny Kušnírovej, je zrazu akosi veľa. Nemáte pocit, že je dnes naša spoločnosť horšia ako predtým?

Určite nie. Stali sme sa náročnejšími. Dúfam, že dnes si každý jeden člen vlády a každý politik uvedomuje, že ľudia sú náročnejší a sú pripravení sa ozvať.

To, že tu vyliezajú veci, ktoré sa roky zametali pod koberec, to sme asi tušili všetci. Teraz treba z rany vyrezať a odstrániť všetko zlé, začať nanovo budovať dôveru ľudí v štát. Ak to neurobíme, dostanú sa k moci extrémisti.

Je podľa vás Smer to, čo treba „vyrezať“?

V každej strane sa nájdu aj dobrí ľudia. Treba dostať do politiky čestných a dobrých ľudí.

Poslanec Fico na vás tento týždeň opäť útočil. Vaša oficiálna prezidentská kampaň v roku 2014 vraj bola predražená o státisíce eur. Informácie, ktoré majú poslanci výboru pre nezlučiteľnosť funkcií, sú údajne také vážne, že by ste mali rovno odstúpiť.

Moja oficiálna kampaň, ktorú som si platil ako fyzická osoba, bola skontrolovaná ministerstvom financií, ktoré skonštatovalo, že som dodržal zákon.

Čo sa týka firmy KTAG, došlo k pochybeniu, ako boli účtované náklady. Ja som sa za túto chybu ospravedlnil. Keď sa chyba zistila, boli všetky nedoplatky na daniach doplatené a tento prípad som pokladal za uzavretý. Veľmi vehementne sa však do toho pustila NAKA. Po ukončení vyšetrovania som pripravený všetky podklady zverejniť.

Smer tiež tvrdí, že ste na jeseň minulého roku podávali množstvo opravných daňových priznaní.

Áno, podávali sme opravné daňové priznania. Konateľ spoločnosti KTAG nariadil účtovníčke, aby spravila preúčtovanie a spravila doplatok dane.

Koľko ste doplácali?

Po ukončení vyšetrovania zverejním všetky informácie. Zaujímalo by ma však, odkiaľ má poslanec Fico tieto informácie, lebo on nie je daňový úrad.